देश में व्यय के संकेतक बताते हैं कि अर्थव्यवस्था में दो तरह की गतियां नजर आ रही हैं। पहला, ऊपरी स्तर की खपत में स्थिरता है: कारों और उपभोक्ता वस्तुओं की बिक्री बढ़ रही है, विमान यात्रियों की तादाद इतनी तेजी से बढ़ रही है कि मुंबई और दिल्ली हवाई अड्डों पर रनवे खाली नहीं रहते और बागडोगरा जैसे दूरदराज हवाई अड्डों पर बैठने की जगह नहीं मिलती। बहरहाल, व्यापक स्तर पर खपत के संकेतक कमजोर हैं। साल भर की कमजोरी के बाद सीमेंट और इस्पात क्षेत्र मजबूत हुआ है लेकिन साबुन, शैंपू आदि उपभोक्ता वस्तुओं के कारोबार में मंदी बरकरार है। इसका सबसे सटीक उदाहरण खाद्य कीमतें हैं। आधा हिंदुस्तान खाद्यान्न उत्पादक और शेष आधा उपभोक्ता है। वर्ष 2012 के रोजगार सर्वेक्षण के मुताबिक 46 फीसदी रोजगार कृषि क्षेत्र में है।